Uitgespoelde dolfyn betyds gered | Maroela Media
Uitgespoelde dolfyn betyds gered
Die dolfyn word terug in die see in geneem. Foto: NSRI
Danksy vinnige optrede van lede van die publiek en beamptes van die Nasionale Seereddingsinstituut (NSRI) in Jeffreysbaai, kon 'n dolfyn betyds gered word nadat dit Donderdag op die Kabeljousstrand uitgespoel het.
Die NSRI is omstreeks 06:00 deur die publiek na die strand ontbied nadat strandgangers op die dolfyn afgekom het waar dit uitgespoel het. Lede van die publiek het probeer om die 2,5 m lange dolfyn terug in die see te kry, maar kon nie daarin slaag nie.
Rieghard Janse van Rensburg, stasiebevelvoerder van die NSRI in Jeffreysbaai, sê bemanningslede wat opgelei is om uitgespoelde seediere te hanteer, het dadelik maatreëls in plek gestel om die dolfyn nat te hou, terwyl skarebeheer toegepas is om te verhoed dat mense om die benoude dier saamdrom.
"NSRI-beamptes is ondersteun deur 'n lewensredder van die Kouga-munisipaliteit en lede van die publiek wat hul hulp aangebied het," sê Janse van Rensburg.
'n Marienebioloog van Bayworld en 'n veearts van Cape Cross is gestuur om te kom help.
"Die dolfyn was op die oog af gesond en ons het ons seereddingsboot, Projects Group, ingespan. Die dolfyn is op 'n doelgemaakte draagbaar gelaai en van daar op die reddingsboot. Die dier is drie kilometers die see ingeneem en daar vrygelaat. Ons is vol vertroue dat die dolfyn sal oorleef," het Janse van Rensburg gesê.
Hy sê NSRI-beamptes sal nietemin oor die volgende paar dae die strande monitor in geval die dolfyn weer uitspoel.